Ritratt: Facebook: Enzo Gusman  Awguri lil Enzo Gusman li llum jagħlaq 74 sena. Huwa twieled bħal-lum id-9 ta' Lulju tal-1947. Enzo twieled f'Tas-Sliema u attenda l-iskola primarja ta' Triq Blanche Huber. Studja fil-Liċeo tal-Ħamrun u fl-Università ta' Malta. L-ewwel dehra fil-pubbliku ta' Enzo kien fit-18 ta' April 1960 waqt il-konkors Il Musichiere li kien ippreżenta Armando Urso. Wara beda jieħu sehem f'aktar festivals f'Malta kif ukoll f'pajjiżi bħall-Greċja, l-Irlanda, it-Turkija, il-Ġermanja, il-Ġappun, il-Bulgarija, iċ-Ċili u l-Eġittu. Enzo Gusman meta kien żgħir. Ritratt: Arkivji Rebaħ il-Malta Song erba' darbiet, fl-1966, fl-1974, fl-1976 u fl-1995. Dan minbarra numru ta' festivals oħra. Enzo ppreżenta bosta programmi televiżivi u anki fuq ir-radju, bl-aktar riċenti Bejn il-Ħbieb. Ħa sehem ukoll f'għadd ta' musicals bħal Dream, Ulied in-Nanna Venut, Taħt Tliet Saltniet u L-Għarusa tal-Mosta. B'karriera twila fil-mużika, Enzo kellu numru kbir ta' suċċessi b'kanzunetti li baqgħu popolari sal-lum. Dawn jinkludu Żepp u Grezz, Fil-Pjazza tar-Raħal u Fis-Sewwa Jew fid-Dnewwa. Fl-2011 Enzo kien onorat ukoll mill-President ta' Malta George Abela bil-Medalja għall-Qadi tar-Repubblika. Aqra wkoll: Sorpriża għal Enzo u Carmen Gusman f'okkażjoni tal-50 anniversarju ta' żwieġ Enzo hu miżżewweġ lil Carmen u għandhom żewġt ulied, Johanna u Greta. Huwa wkoll nannu. Il-kantant nhar is-Sibt li għadda ġie onorat bl-unur L-Għanja li Tibqa' waqt il-45 edizzjoni ta' L-Għanja tal-Poplu, festival li huwa rebaħ ħames darbiet. Nhar is-SIbt li għadda… "Nirringrazzja lil Carmen talli dejjem kienet warajja" – Enzo Enzo Gusman jinsab jirkupra saħtu fid-dar li għandu l-Kanada wara li f'Lulju tas-sena l-oħra hu kien waqgħa u weġġa' serjament tant li għamel xhur sħaħ fit-taqsima tal-kura intensiva. Aqra wkoll: Jinżamm għall-kura intensiva Enzo filfatt ittieħed lura d-dar f'April li għadda. Ara l-mument li Enzo mar lura d-dar: Filmat: "Wara 266 jum Enzo jinsab lura d-dar" – Carmen Nawguraw lil Enzo l-isbaħ xewqat f'għeluq sninu.